Vyhodnotenie plnenia cieľov „Národnej stratégie pre širokopásmový prístup v SR“

Národná stratégia pre širokopásmový prístup v Slovenskej republike bola schválená uznesením vlády SR č. 269/2005 z 13. apríla 2005. Stratégia stanovuje ciele a postupy budúceho rozvoja širokopásmového prístupu v SR a konkrétne opatrenia na jeho podporu do roku 2008.
Najdôležitejším strednodobým strategickým cieľom Národnej stratégie pre širokopásmový prístup v Slovenskej republike je dosiahnuť v horizonte najbližších 5 až 8 rokov úroveň najvyspelejších európskych štátov v oblasti širokopásmového prístupu. Súčasný stav a vývoj širokopásmového prístupu nielen na úrovni národnej, ale i na úrovni medzinárodnej je popísaný v prílohe.
Z krátkodobého hľadiska stratégia stanovila nasledujúce úlohy:
Úloha č. 1: Urýchliť dôsledné uplatňovanie zákona č. 610/2003 Z. z. o elektronických komunikáciách najmä v súvislosti s uplatňovaním mechanizmu uvoľnenia účastníckych vedení.	
Zodpovedá: TÚ SR	
Stav plnenia: úloha sa priebežne plní	
Telekomunikačný úrad SR v rámci dôsledného uplatňovania zákona č. 610/2003 Z. z. o elektronických komunikáciách v priebehu roka 2005 ukončil analýzy ďalších štyroch relevantných trhov. Pri dvoch z týchto analýz prebehli konzultácie s EK, zvyšné dve analýzy sú zatiaľ predmetom národných konzultácií. Okrem spomenutých analýz TÚ SR notifikoval aj povinnosť nákladovej orientácie pri poskytovaní služieb ukončovania volaní v pevnej verejnej telefónnej sieti významného podniku.  Vydal sedem rozhodnutí, ktorými určil významné podniky na analyzovaných relevantných trhoch a jedno rozhodnutie, ktorým určil samostatne povinnosť významnému podniku. Právoplatnosť nadobudlo päť rozhodnutí o určení významného podniku; dve rozhodnutia o určení významného podniku a jedno rozhodnutie o uložení špecifickej povinnosti k 31. 12. 2005 nenadobudli právoplatnosť.
Dve z právoplatných rozhodnutí ukladajú významnému podniku na trhu pripojenia bytových resp. nebytových zákazníkov zákaz bezdôvodného a neoprávneného viazania služieb. Na základe týchto rozhodnutí by mal významný podnik poskytovať službu ADSL bez povinnosti súčasného odoberania verejnej telefónnej služby.
V súvislosti s uplatňovaním mechanizmu uvoľnenia účastníckych vedení predseda TÚ SR vydal dňa 14. 6. 2005 rozhodnutie, ktorým ako druhostupňový orgán určil významný podnik na trhu prístupu k účastníckemu vedeniu a zároveň týmto rozhodnutím uložil významnému podniku povinnosť nediskriminácie, transparentnosti (v rámci tejto povinnosti má významný podnik zverejniť referenčnú ponuku na prístup k účastníckemu vedeniu) a povinnosť poskytnúť prístup k účastníckemu vedeniu. 
Na základe tohoto rozhodnutia významný podnik zverejnil 12. 8. 2005 referenčnú ponuku na prístup k účastníckemu vedeniu. 
Zverejnením referenčnej ponuky sa otvoril priestor na rokovania o uvoľnenom prístupe k účastníckym vedeniam významného podniku. Koncom roka 2005 prebiehali rokovania medzi významným podnikom  a piatimi alternatívnymi operátormi.

Napriek dosiahnutému pokroku sa proces uvoľnenia prístupu k účastníckym vedeniam oneskoruje. TÚ SR by mal venovať zvýšenú pozornosť tomuto problému. Ak nedôjde v krátkej dobe k úspechu obchodných rokovaní, mal by  zasiahnuť v rámci svojich kompetencií.	
Úloha č. 2: Predložiť na rokovanie vlády štúdiu možnosti efektívneho využitia elektronickej komunikačnej infraštruktúry vlastnenej subjektami, v ktorých má štát majoritný vlastnícky podiel.	
Zodpovedá: MDPT SR	
Termín: 30. september 2005	
Stav plnenia: úloha splnená	
Uznesením vlády SR č. 557/2005 z 13. júla 2005 k Akčnému plánu Stratégie konkurencieschopnosti Slovenska do roku 2010 bola schválená úloha č. 3 Štúdia využitia štruktúr existujúcich chrbticových sietí organizácií, v ktorých má štát väčšinový podiel. Z dôvodu zosúladenia týchto dvoch identických úloh a z realokovania finančných zdrojov, ktoré vyplývali až z uznesenia vlády SR č. 557/2005, MDPT SR listom č. 1896/M-2005 z 9. septembra 2005 požiadalo o predĺženie termínu splnenia úlohy do konca roku 2005. Úrad vlády listom č. 7025/2005/KPV OSV zo dňa 13. septembra 2005 zobral na vedomie odôvodnenie žiadosti a súhlasil so splnením úlohy do 31. decembra 2005.
Štúdia možnosti efektívneho využitia elektronickej komunikačnej infraštruktúry vlastnenej subjektami, v ktorých má štát majoritný vlastnícky podiel, bola vypracovaná a predložená na rokovanie vlády SR dňa 27. decembra 2005 listom č. 2734/M-2005.
Nové znenie „Štúdie možnosti efektívneho využitia elektronickej komunikačnej infraštruktúry vlastnenej subjektami, v ktorých má štát majoritný vlastnícky podiel“  bolo schválené vládou SR uznesením č. 199/2006 z 1. 3. 2006.
Štúdia obsahuje návrhy a odporúčania na:
•	vytvorenie siete prostredníctvom infraštruktúr iných štátnych subjektov, na ktoré štát už v minulosti vynaložil značné finančné prostriedky pri budovaní ich chrbticových optických sietí na celom území SR;
•	vytvorenie alternatívnej všeobecne dostupnej telekomunikačnej infraštruktúry;
•	možné prístupy štátu ako dosiahnuť zníženie cenovej hladiny významných telekomunikačných služieb vo veľmi krátkom čase bez nutnosti vynakladania dodatočných finančných prostriedkov zo strany štátu.	
Úloha č. 3: V oblasti efektívneho využívania frekvenčného spektra predložiť na rokovanie vlády politiku pre oblasť frekvenčného spektra a hospodárenia s ním v krátkodobom a strednodobom výhľade.	
Zodpovedá: MDPT SR v spolupráci s MO SR, MV SR, TÚ SR a RVR	
Termín: 30. september 2005	
Stav plnenia: úloha splnená	
V súvislosti s plnením tejto úlohy sa MDPT SR listom zn. 1777/M-2005 zo dňa  30. augusta 2005 obrátilo na predsedu vlády SR so žiadosťou o posunutie jej plnenia z dôvodu preplánovania a schvaľovania príslušných frekvenčných pásiem. Odpoveď predsedu vlády SR obdržalo MDPT SR listom zn. 6885/2005/KPV OSV zo dňa 6. septembra 2005, v ktorom sa hovorí o splnení tejto úlohy do 31. decembra 2005.
MDPT SR pripravilo dokument „Politika využívania frekvenčného spektra na širokopásmový prístup“, ktorý stanovuje prioritné oblasti využívania a správy relevantných úsekov frekvenčného spektra zo stredno a dlhodobého hľadiska z pohľadu budovania informačnej spoločnosti a z pohľadu bezpečnostných záujmov SR, v súlade so zámermi EÚ, záväzkami vyplývajúcimi z členstva SR v medzinárodných organizáciách a národnými záujmami Slovenska. 
Politika využívania frekvenčného spektra na širokopásmový prístup bola predložená na rokovanie vlády SR listom zo dňa 15. decembra 2005 a schválená uznesením vlády SR          č. 5/2006 dňa 11. januára 2006.
Najdôležitejším strategickým cieľom politiky využívania frekvenčného spektra pre širokopásmový prístup k službám informačnej spoločnosti je zosúladenie pridelenia frekvenčných pásiem a ich využitia podľa Národnej tabuľky frekvenčného spektra s ECA, pri rešpektovaní záverov prác skupiny RSPG a výboru RSC, pracujúcich pri EK a pri súčasnom zohľadnení národných špecifík SR.
Prijatím Politiky využívania frekvenčného spektra na širokopásmový prístup sa vytvorili podmienky pre vstup tretieho mobilného poskytovateľa služieb GSM a UMTS, začatie pravidelného digitálneho TV vysielania a utlmenie prideľovania a predlžovania využívania existujúcich analógových  frekvencií v súlade s plánom postupného zavádzania DVB-T.	
Úloha č. 4: V oblasti poskytovania priamej podpory hľadať možnosti vyčlenenia finančných prostriedkov v kapitole Ministerstva dopravy pôšt a telekomunikácií SR pre podporu budovania širokopásmového prístupu.	
Zodpovedá: MDPT SR	
Stav plnenia: úloha sa priebežne plní	
Ministerstvo dopravy, pôšt a telekomunikácií SR v rámci vlastnej rozpočtovej kapitoly poskytlo v roku 2005 podporu pre tri výskumné projekty zamerané na rozvoj širokopásmového prístupu v celkovej sume 8,2 mil. Sk s obsahovým zameraním na možnosti efektívneho využitia silnoprúdových energetických sietí na širokopásmovú elektronickú komunikáciu a výskum problematiky zavedenia pozemského digitálneho televízneho vysielania v systéme DVB-T v podmienkach SR.
MDPT SR bude aj naďalej podporovať rozvoj širokopásmových komunikácií prostredníctvom priamych dotácií z vlastnej rozpočtovej kapitoly, pričom bude dbať najmä o to, aby neboli porušené princípy hospodárskej súťaže. MDPT SR bude uplatňovať usmernenia vyplývajúce z dokumentu Európskej komisie KOM(2005) 0299 „Kohézna politika na podporu rastu a zamestnanosti: Strategické usmernenia Spoločenstva na roky 2007 – 2013“ z 5. júla 2005 a ďalších relevantných dokumentov.	
Úloha č. 5: V rámci podpory vyrovnávania regionálnych rozdielov presadzovať podporu rozvoja širokopásmových služieb ako jeden z hlavných cieľov v rámci štrukturálnej podpory zo strany EÚ pre obdobie rokov 2007 – 2013 a navrhnúť vytvorenie samostatného sektorového operačného programu pre oblasť informatizácie.	
Zodpovedá: MDPT SR v spolupráci s MVRR SR, ÚV SR	
Stav plnenia: úloha sa priebežne plní	
Jednou z úloh, ktorú je podľa Národnej stratégie širokopásmového prístupu nevyhnutné riešiť, je podpora rozvoja potrebnej infraštruktúry na poskytovanie širokopásmových služieb v oblastiach, ktoré nie sú dostatočne pokryté trhovou ponukou. Cieľom je zabránenie vytvárania veľkých regionálnych rozdielov. Nástrojom má byť využitie štrukturálnych fondov EÚ plánovaných v programovacom období 2007 – 2013. Stratégia navrhuje, aby MDPT SR podporovalo vytvorenie samostatného sektorového operačného programu pre oblasť informatizácie.
Národný strategický referenčný rámec 2007 - 2013 je postavený na napĺňaní hierarchickej sústavy priorít (strategické, špecifické, operačné priority). Strategickým cieľom SR je výrazne zvýšiť do roku 2013 konkurencieschopnosť a výkonnosť regiónov a slovenskej ekonomiky pri rešpektovaní trvalo udržateľného rozvoja. Na napĺňanie tohto cieľa MDPT SR predložilo návrh na špecifickú prioritu 2.2 Rozvoj elektronických služieb, obsahu, zručnosti a infraštruktúry pre verejnú správu, ktorá zahŕňa tri operačné priority:
•	efektívna elektronizácia verejnej správy a rozvoj ICT služieb;
•	rozvoj pamäťových a fondových inštitúcií;
•	zvýšenie dostupnosti k širokopásmovému internetu.	
Úloha č. 6: V oblasti digitálneho TV a R vysielania predložiť na rokovanie vlády stratégiu prechodu na digitálne vysielanie do r. 2012.	
Zodpovedá: MDPT SR v spolupráci s MK SR, TÚ SR, RVR	
Termín: 30. jún 2006	
Stav plnenia: úloha sa priebežne plní 	
Ministerstvo dopravy, pôšt a telekomunikácií SR pripravuje stratégiu prechodu na digitálne vysielanie do r. 2012, ktorá stanoví jasné pravidlá a kritériá na prechod z analógového televízneho a rozhlasového vysielania na digitálne. Cieľom stratégie je urýchlenie procesu digitalizácie pri zachovaní princípov technologickej neutrality a nediskriminácie. Stratégia bude predložená na rokovanie vlády do 30. 6. 2006.
V súčasnosti prebiehajú na Slovensku tri pilotné projekty digitálneho vysielania v systéme DVB-T a to v lokalite:
•	Bratislava na kanály 66 sú vysielané 4 televízne a 4 rozhlasové programy;
•	B. Bystrica / Zvolen na kanály 59 je vysielaných 5 televíznych a 7 rozhlasových programov;
•	Košice / Prešov na kanály 44 sú vysielané 4 televízne programy.
	
Úloha č. 7: V oblasti bezpečnosti a ochrany sieťovej infraštruktúry predložiť na rokovanie vlády návrh zákona, ktorým sa mení a dopĺňa zákon č. 610/2003 Z. z. o elektronických komunikáciách.	
Zodpovedá: MDPT SR	
Stav plnenia: úloha splnená	
Ministerstvo dopravy, pôšt a telekomunikácií SR pripravilo novelu zákona č. 610/2003 Z. z. o elektronických komunikáciách, ktorá v oblasti bezpečnosti a ochrany sieťovej infraštruktúry upresňuje ustanovenia ohľadne nevyžiadanej komunikácie a identifikačných súborov, tzv. cookies. Novela zákona bola schválená uznesením vlády SR č. 663/2005 dňa  7. septembra 2005 a následne predložená do Národnej rady SR (NR SR). NR SR schválila text novely zákona uznesením č. 1996/2005 z 13. decembra 2005. Vzhľadom na skutočnosť, že novela zákona bola 4. januára 2006 s pripomienkami vrátená prezidentom SR na opätovné prerokovanie NR SR, táto bola prerokovaná a opätovne schválená dňa 2. februára 2006 uznesením č. 2101/2006. Novela zákona nadobudne účinnosť 1. apríla 2006.	
Úloha č. 8: V oblasti monitoringu a hodnotenia aktivít pripraviť v spolupráci s verejným a súkromným sektorom bázu informácií o rozvoji, budovaní a využívaní elektronickej komunikačnej infraštruktúry, najmä pre širokopásmový prístup, monitoring a porovnávací a hodnotiaci mechanizmus (benchmarking).	
Zodpovedá: MDPT SR v spolupráci s TÚ SR, ŠÚ SR, profesijné asociácie a združenia, verejná správa a samospráva	
Stav plnenia: úloha sa priebežne plní	
Ministerstvo dopravy, pôšt a telekomunikácií SR pripravuje bázu informácií o rozvoji, budovaní a využívaní elektronickej komunikačnej infraštruktúry, cieľom ktorej je zabezpečiť efektívnu výmenu informácií (nad rámec rezortného štatistického zisťovania) a skúseností    a porovnanie efektivity pri zabezpečovaní dostupnosti širokopásmového prístupu pre každého občana, súkromný a verejný sektor na národnej, regionálnej a miestnej úrovni. Táto báza informácií bude postupne dopĺňaná o nové ukazovatele, ktoré prinesie prax a potreby jej jednotlivých užívateľov.	
Úloha č. 9: V oblasti vedy a výskumu v SR hľadať možnosti podpory projektov zameraných na podporu širokopásmového prístupu v rámci štátnych programov výskumu a vývoja.	
Zodpovedá: MŠ SR, MDPT SR	
Stav plnenia: úloha sa priebežne plní	
Vláda SR svojím uznesením č. 1007/2002 zo 4. septembra 2002 schválila štátny program výskumu a vývoja „Budovanie informačnej spoločnosti“. Na základe výzvy MŠ SR  uverejnenej k tomuto štátnemu programu v októbri 2003 je riešená úloha výskumu a vývoja „Konvergencia ICT sietí a služieb v komunikačnej infraštruktúre SR“. Záverečná oponentúra tejto úlohy sa uskutoční začiatkom júla 2006. 
MŠ SR uviedlo, že do začiatku roku 2007 nepripravuje vyhlásenie ďalšej výzvy v rámci uvedeného štátneho programu. 	
Úloha č. 10: Priebežne vyhodnotiť plnenie Národnej stratégie pre širokopásmový prístup v Slovenskej republike.	
Zodpovedá: MDPT SR	
Termín: 31. marec 2006	
Stav plnenia: úloha sa priebežne plní	
Úloha sa plní predložením tohto materiálu na rokovanie vlády.	

Záver
Hoci sa penetrácia širokopásmového prístupu v SR od prijatia širokopásmovej stratégie takmer zdvojnásobila (z hodnoty 1,2 širokopásmových pripojení na 100 obyvateľov začiatkom apríla 2005 na 2,4 širokopásmových pripojení na 100 obyvateľov na konci decembra 2005) treba konštatovať, že SR patrí v Európskej únii ku krajinám s najnižším počtom širokopásmových pripojení. Vyplýva to z 11. Implementačnej správy o regulačných nariadeniach a trhu v oblasti telekomunikácií, ktorú zverejnila Európska komisia vo februári 2006.
Ak sa má SR v priebehu najbližších 5 až 8 rokov dostať aspoň na súčasnú úroveň najvyspelejších krajín Európskej únie, ktorá dosahuje v Holandsku 24%, je potrebné ešte zvýšiť súčasné tempo rastu širokopásmových pripojení, a to najmä s prispením subjektov pôsobiacich na trhu elektronických komunikácií a tam, kde to nie je možné aj s prispením prostriedkov zo štrukturálnych fondov EÚ.
Na úspešné napĺňanie cieľov Národnej stratégie pre širokopásmový prístup je v najbližšom období potrebné:
•	predložiť na rokovanie vlády stratégiu prechodu na digitálne vysielanie do r. 2012,
•	pokračovať naďalej v urýchlení dôsledného uplatňovania zákona č. 610/2003 Z. z. o elektronických komunikáciách najmä v súvislosti s uplatňovaním mechanizmu uvoľnenia účastníckych vedení,
•	v oblasti poskytovania priamej podpory naďalej hľadať možnosti vyčlenenia finančných prostriedkov v kapitole Ministerstva dopravy, pôšt a telekomunikácií SR pre podporu budovania širokopásmového prístupu,
•	v rámci podpory vyrovnávania regionálnych rozdielov naďalej presadzovať podporu rozvoja širokopásmových služieb ako jeden z hlavných cieľov v rámci štrukturálnej podpory zo strany EÚ pre obdobie rokov 2007 – 2013,
•	v oblasti monitoringu a hodnotenia aktivít pripraviť v spolupráci s verejným               a súkromným sektorom bázu informácií o rozvoji, budovaní a využívaní elektronickej komunikačnej infraštruktúry, najmä pre širokopásmový prístup, monitoring                a porovnanávací a hodnotiaci mechanizmus (benchmarking),
•	v oblasti vedy a výskumu v SR naďalej hľadať možnosti podpory projektov zameraných na podporu širokopásmového prístupu v rámci štátnych programov výskumu a vývoja,
•	pokračovať v plnení úloh vyplývajúcich z uznesenia vlády SR č. 5/2006 z 11. januára 2006 k politike využívania frekvenčného spektra na širokopásmový prístup,
•	priebežne vyhodnotiť plnenie Národnej stratégie pre širokopásmový prístup v Slovenskej republike za rok 2006.

Zoznam použitých skratiek

ADSL	Digitálne účastnícke vedenie s nesymetrickou prenosovou rýchlosťou	
DVB-T	Pozemské digitálne televízne vysielanie	
ECA	Európska tabuľka pridelení	
EK	Európska komisia	
EÚ	Európska únia	
GSM	Globálny systém mobilných komunikácií	
ICT	Informačné a komunikačné technológie	
IS	Informačná spoločnosť	
MDPT SR	Ministerstvo dopravy, pôšt a telekomunikácií SR	
MO SR	Ministerstvo obrany SR	
MŠ SR	Ministerstvo školstva SR	
MV SR	Ministerstvo vnútra SR	
MVRR SR	Ministerstvo výstavby a regionálneho rozvoja SR	
RSC	Výbor pre rádiové spektrum	
RSPG	Skupina pre politiku rádiového spektra	
RVR	Rada pre vysielanie a retransmisiu	
ŠÚ SR	Štatistický úrad SR	
TÚ SR	Telekomunikačný úrad SR	
UMTS	Univerzálne mobilné telekomunikačné služby	
ÚV SR	Úrad vlády SR	
Zákon č. 610/2003 Z. z. o elektronických komunikáciách	Zákon č. 610/2003 Z. z. o elektronických komunikáciách v znení neskorších predpisov